**Eesti Rahva Muuseumi liikumisjuhised**

**Üldine muuseumihoone ja -ümbruse kirjeldus**

Eesti Rahva Muuseum (edaspidi: ERM) asub aadressil Muuseumi tee 2. Hoone selle praeguses asukohas avati 2016. aastal.

ERMi hoone pikkus on 355,8 ja laius 71,7 meetrit. Hoone katus on kaldega, millest tingituna on hoone madalama otsa kõrgus 2,4 meetrit ja kõrgema, Tartu-poolse esiotsa kõrgus 15,3 meetrit. ERMi hoone on modernne betoonehitis, mille seinad on kaetud klaastahvlitega, mille mõõdud on 3,5 × 1,75 meetrit. Klaastahvlitel on kaheksakanna muster.

ERMi hoone kujutab endast lennurada ja viitab omaaegsele Raadi lennuväljale. Sarnasust lennuvälja või maandumisrajaga loob see, et ERMi hoone on tagant ettepoole tõusev ja laienev. Muuseumi peaukseni viib ka ukse suunas üha kitsenev katusealune sissekäik ehk nokk, kus suvel ka kontserte peetakse.

Kui seista, nägu ERMi peasissekäigu ehk noka poole, asub vasakul suur parklaala. Parklas on kokku 190 kohta, neist 180 tava- ja 6 invakohta, neli kohta on mõeldud bussidele. Parklaala taga, samuti peauksest vasakul on Raadi mõisakompleks ja Raadi järv. Paremal on haljasalad, kus kasvavad kibuvitsapõõsad.

**ERMi liikumise võimalused**

ERMi saab liikuda ühistranspordist bussidega 7 ja 25, aga muuseumihoone lähedal on ka taksopeatus. Bussi nr 7 peatus asub ERMi hoonest paremal üle tee, linnast tulevate ja sinna tagasi liikuvate busside peatused asuvad teineteisel pool teed. Bussi nr 25 peatus asub parklaala muuseumihoonepoolses ääres, samas asukohas peatusest liiguvad bussid nii ERMi kui sealt linna poole. Bussipeatusest muuseumihoone poole liikudes umbes viie meetri kaugusel asub ERMi taksopeatus. Soovitame võimalusel liikuda ERMi bussiga nr 25, kuna teekond selle bussi peatusest muuseumihooneni on lühem ega nõua teede ületamist.

Kirjeldame nüüd lähemalt, kuidas liikuda busside nr 7 ja 25 peatustest ning taksopeatusest ERMi hooneni ja kuidas leida majas sees üles infolett, lift, garderoob ja tualetid. Infolett asub esimesel korrusel, garderoobi ja tualetti pääsemiseks tuleb liftiga sõita 0-korrusele.

**Bussiga nr 25 või taksoga ERMi liikumine**

Buss nr 25 (raudteejaam – bussijaam – ERM) liigub ERMi poole umbes kord tunnis. Kesklinna lähedal peatub buss peatuses Kesklinn III. Kesklinnast ERMi sõites jäävad teele peatused Ahhaa, Turu, Soola, Linnamuuseum, Vene, Peetri ja Jänese. Maha tuleb minna peatusest Eesti Rahva Muuseum.

Teekond bussipeatusest muuseumini võtab rahulikus tempos liikudes aega umbes kaks minutit.

Bussist väljudes tuleb keerata vasakule. Seejärel tuleb paremalt otsida üles muruserv ja liikuda mööda seda. Umbes viie-kuue meetri kaugusel bussipeatusest asub ERMi taksopeatus. Muruserva lähedal on maamärkideks postid ja põõsas. Kui muruserv lõpeb, keerake koos sellega paremale ja jätkake teekonda mööda muruserva, kuni leiate üles natuke kõrgema äratuntava betoonplaadi ja kanalisatsioonirenni. Kanalisatsioonirenni juurest tuleb keerata vasakule ja liikuda mööda betoonplaadi serva. Mööda betoonserva tuleb kõndida, kuni on tajuda maja liginemisele viitavat kaja. Kui jõuate muuseumihoone noka klaasseinani, keerake paremale (klaassein on teist vasakul) ja liikuge otse kuni peaukseni.

**Bussiga nr 7 ERMi liikumine**

Buss nr 7 (Tõrvandi – Raeplats – Kõrveküla) liigub ERMi poole umbes iga poole tunni tagant. Kesklinna lähedal peatub buss peatustes Vabaduse puiestee ja Raeplats. Kesklinnast ERMi sõites jäävad teele peatused Vabadussild, Vene, Narvamäe ja Roosi. Maha tuleb minna peatusest Eesti Rahva Muuseum. Teekond bussipeatusest muuseumini võtab rahulikus tempos liikudes aega umbes seitse minutit.

Bussist väljudes tuleb keerata paremale, kõndida välja bussiootepaviljonist ja leida vasakult muruserv, millega koos tuleb pöörata kaarjalt vasakule. Kui on kõnnitud umbes paar meetrit, otsige üles umbes paari meetri laiuse tee parempoolne muruserv. Muruserva mööda liikudes suundub see kaarjalt paremale, misjärel tuleb liikuda otse. Kui muruserv lõpeb, tuleb keerata täisnurkselt paremale asfaldile. Asfaltkattega tee paremast servast leidke muruserv, kui see lõpeb, tuleb umbes neli meetrit lai tähistamata teeületus. Kui tee on ületatud, leidke üles liikluspost, millest paremal on taas muruserv. Meetrike mööda paremat muruserva kõndinud, võiks otsida üles vasakpoolse muruserva, et vältida väheste maamärkidega teed, mis viib ERMi alla. Vasakpoolne muruserv suundub peagi vasakule, umbes kolm meetrit pärast vasakpööret võiks otsida üles taas parempoolse muruserva, et liikuda ERMi-poolsel teepoolel. Kui olete leidnud parempoolse muruserva, kõndige mõnda aega otse, tee on pisut tõusev. Seejärel hakkab muruserv paremale kaarduma, kui muruserv lõpeb ja leiate paremalt liiklusposti, ületage parklasse viiv umbes kuue meetri laiune tee. Kui olete tee ületanud, võite leida reljeefsed mummukivid, mis kahjuks on aga ainult ühel teepoolel. Kui parklasse viiv tee on ületatud, liikuge umbes 30 meetrit mööda parempoolset muruserva veidi mäest üles. Seejärel peaksite leidma paremalt sillutatud tee ja keerama paremale selle peale. Nüüd on otse teie ees ERMi nurk ja on kuulda majale lähenemisele iseloomulikku kaja. Sillutatud teel liikudes hoidke pigem veidi vasakule, et mitte kalduda majast liiga kaugele. Vasakul liikudes tuleb peagi ka muruserv ja peale seda puudutate ERMi nurka. Olete jõudnud ERMi nokka. Liikudes, noka klaassein paremal, tuleb olla ettevaatlik, kuna seina ääres on suur prügikast. Liikuge otse kuni ERMi peaukseni.

**Teekond peauksest infoletini**

See teekond võtab rahulikus tempos liikudes aega umbes poolteist minutit. ERMi hoonel on kaks välisust, millel on vertikaalsed puust käepidemed. Uksed avanevad väljapoole, parempoolne uks paremale, vasakpoolne vasakule poole. Välisustest hoonesse sisenedes ootab meid jalamatiga esik, mis on umbes paar meetrit lai ja kus puhub ventilatsiooniseade. Esikust fuajeesse sisenemiseks on välisuksega samasuguse vertikaalse puust käepidemega uks, mis avaneb väljapoole ja paremale. Ust avades tuleb olla ettevaatlik, kuna see on raske ja avaneb järsult. Fuajeesse sisenedes on esmalt jala all tunda karedaid jalamatte, seejärel tuleb kangast vaip, millel tuleks otsida üles parempoolne nurk. Vaibanurgast tuleks võtta otsesuund ja asuda kõndima otse infoleti vasakpoolse nurgani, mis asub lähemal. Vaibanurgast mõne sentimeetri kaugusel paremal on valge kepiga võimalik tunda põrandaplaatidevahelist pragu, võimalusel liikuge umbes viis meetrit mööda seda. Seejärel võiks võtta suuna kella poole ühele, et jõuda kindlasti infoleti vasaku nurgani ja vältida vasakule kaldumist. Nii liikuge umbes 10–15 meetrit. Vahetult enne infoletti on vaip, infoletini jõudes tervitab külastajat juba muuseumitöötaja.

**Teekond peauksest liftini ja lifti kirjeldus**

See teekond võtab rahulikus tempos liikudes aega umbes minuti. Fuajeesse sisenedes on esmalt jala all tunda karedaid jalamatte, seejärel tuleb kangast vaip, millel tuleks otsida üles vasakpoolne nurk. Kui olete selle leidnud, võtke vaibanurgast suund kl 11 peale. Kl 11 suunas tuleb algul umbes paar-kolm meetrit liikuda ilma maamärkideta, kuni tuleb sein, mis asub paremal. Mööda seina liikudes tuleb olla ettevaatlik, sest selle juures seisab väljaulatuv Jakob Hurda bareljeef, mille otsa võib komistada. Kui sein lõpeb, tuleb koos sellega keerata ümber nurga paremale, kõndida pisut otse ja keerata uuesti paremale. Siis liikuge mööda seina, kuni tuleb kangast vaip. Vaibani jõudes tuleb keerata paremale, et lift oleks otse teie ees. Lifti vasakus osas on nabakõrgusel ristkülikukujuline plaat, millel on reljeefsed nupud, mis moodustavad otsekui keskelt pooleks lõigatud rombi. Lifti avamiseks võib vajutada kumba tahes nuppu. Lifti sisenedes on paremas seinas nabakõrgusel kaks reljeefsete tähistustega korrusenuppu, nr 1 on madalamal, nr 0 kõrgemal tasandil.

**Teekond garderoobi**

Kõigepealt tuleb 1. korrusel üles leida lift (vt jaotist „Teekond peauksest liftini ja lifti kirjeldus“. Garderoobi pääsemiseks tuleb sõita 0-korrusele. Liftiuksed avanevad paremale. Liftist väljudes tuleb keerata paremale ja liikuda mööda seina, mida ääristavad puust pingid ja kapid. Mööda seina tuleb liikuda kuni otse ees asuva puust umbes puusakõrguse garderoobiletini, kus külastajat ootab juba muuseumitöötaja.

**Teekond tualetini**

Kõigepealt tuleb 1. korrusel üles leida lift (vt jaotist „Teekond peauksest liftini ja lifti kirjeldus“. Tualetti pääsemiseks tuleb sõita 0-korrusele. Liftiuksed avanevad paremale. Liftist väljudes tuleb pöörata vasakule ja liikuda mööda seina, millega koos pöörata vasakule. Kõndida mööda seina, kuni otse ees tuleb vastu sein. Seejärel tuleb keerata vasakule ja liikuda, kuni leiate paremalt poolt kangast vaiba. Leidnud vaiba, keerake paremale. Nüüd on teist paremal meeste- ja vasakul naistetualett, otse ees on invatualett, millesse pääseb vabalt sisse. Kuna naiste- ja meestetualetis on mitu kabiini ja seal võib olla keeruline orienteeruda, soovitame kasutada invatualetti.